Erling Braut Haaland leverte i første sekund i sin Dortmund-debut lørdag. – Jeg tenkte jeg måtte score hat trick og sånn ble det, sier Haaland etter kampen.

Augsburg - Borussia Dortmund 3-5 (1-0)

Se Haalands hat trick i sportsnyhetene i vinduet øverst!

Drømmedebut blir nærmest for mildt for det Braut Haaland opplevde i Augsburg lørdag kveld.

19-åringen fra Bryne scoret intet mindre enn hat trick i sin debut i Bundesliga.

59, 70, 79. Det var tidspunktene for Haalands scoringer.

– Dette er vel ganske sjukt, er det ikke?

Det er det første Erling Braut Haaland sier til TV 2 etter Dortmund-debuten.

– Skal jeg være helt ærlig så er jeg ganske rolig. Det har ikke helt gått opp for meg, så jeg må vente og se, legger Haaland til.

– Hvordan var følelsen av å feire det tredje målet?

– Det er sånne ting jeg lever for. Nei, det var helt fantastisk.

– Hva gjør dette med selvtilliten?

– Den er der fra før av. Men det sier seg selv at det er fint å debutere med et hat trick, sier Haaland som skal gi matchballen til en spesiell person:

– Den skal jeg gi til faren min.

– Jeg tenkte jeg måtte score hat trick

I forkant av kampen Haaland han en klar plan. Det var å score mål. Men mens han sto klar på sidelinjen økte Augsburg til 3-1.

– Da tenkte jeg at jeg bare måtte score hat trick, da gikk det fint og sånn ble det, sier Haaland til Viasport og ler.

– Det er kjekt, jeg har et kjekt liv, legger han til.

– For en spiller, for en gutt og for en prestasjon!

Slik oppsummerer TV 2s fotballekspert Jesper Mathisen Haalands Dortumund-debut.

– Det er nesten ikke til å tro, og dette er en av de største prestasjonene i norsk fotball så lenge jeg kan huske, understreker Mathisen.

– Ja, jeg vet at Augsburg ikke er verdens beste lag, men det å score tre ganger på så få minutter i debuten sin for Borussia Dortmund er helt der oppe av hva norske fotballspillere har levert i enkeltkamper, forklarer han.

Scoret etter tre minutter på banen

Nøyaktig tre minutter etter at Haaland kom inn for Dortmund scoret han sitt første mål for klubben.

19-åringen kom inn i det 55. spilleminutt og på dette tidspunktet lå Dortmund under 1-3.

Tre minutter senere reduserte Haaland til 2-3. Jadon Sancho sendte en stikker til Haaland i feltet som skjørt på første og sendte ballen sikkert i mål.

Så tok det ikke mer enn to minutter til før det var Sancho sin tur og utlignet til 3-3. Kampen hadde rett og slett snudd for Dortmund etter at Haaland entret gressmatten.

Men Haaland var ikke ferdig og hadde åpenbart fått blod på tannen. I det 71. minutt, 16 minutter etter han kom inn, satte han sitt andre mål for dagen. Dermed hadde han snudd kampen for Dortmund i debuten!

– Gudene må vite hvor dette skal ende

I det 78. minutt var kveldens hat trick et faktum. På 24 minutter hadde han snudd 1-3 til 5-3 i Dortmunds favør.

– Augsburg var et lag det var forventet at Dortmund skulle slå, men at de klarer å snu det på denne måten etter at Braut Haaland kommer inn er meget imponerende. Selv om unggutten fra Jæren ser ut til å spille med all verdens selvtillit i hver eneste kamp, har han garantert vært spent, og så leverer han hat trick i debuten - på under en omgang, sier Mathisen og legger til:

– Jeg hadde stor tro på at Braut Haaland skulle få det til i Dortmund, men ingen hadde sett for seg dette. Dette eventyret av en sesong bare fortsetter for unggutten, og gudene må vite hvor dette skal ende.